Hun ble cand.med. i januar 1917. I 1919 ble hun ansatt som lege ved Furuly sanatorium (Furuly helseheim) på Stord. Selv fremholdt hun oppholdet på Stord som det viktigste i hennes virke som lege, der hun ble kjent med nye, naturmedisinske fasetter av legegjerningen, i tillegg til opphold i Stockholm hvor hun lærte massasje, og hos doktor Ernst Westerlund i Enköping. Hun praktiserte fra 1921 i Bergen innenfor dietetisk-fysikalsk terapi med fastekurer som spesialfelt, der sol, vann og massasje inngikk i behandlingen.